b"\n_START_ARTICLE_\nCastell de Montbui (Santa Margarida de Montbui)\n_START_SECTION_\nHist\xc3\xb2ria\n_START_PARAGRAPH_\nTot el sector de l'Anoia, terra fronterera del comtat d'Osona-Manresa, fou aprisiat per Guifr\xc3\xa9 el Pel\xc3\xb3s, amb primers indicis del comte Sunyer (911-47). El castell de Montbui, que inicialment tenia com a sufraganis els castells d'Ocell\xc3\xb3, o del Sai\xc3\xb3, i de Tous, consta l'any 936 com a organitzat. El comte Borrell II el va cedir l'any 970 al bisbe At\xc3\xb3 de Vic. Les primeres not\xc3\xadcies de l'esgl\xc3\xa9sia daten de 972 i 993, quan el bisbe Frui\xc3\xa0 va al\xc3\xa7ar, al cim de Montbui, un nou castell i una esgl\xc3\xa9sia, per\xc3\xb2 aquesta va quedar inacabada a causa d'una forta secada que va fer emigrar els repobladors de l'indret._NEWLINE_L'any 1023 el bisbe Abat Oliba va infeudar la fortalesa al levita Guillem d'Ol\xc3\xb3, o de Mediona, que va repoblar definitivament el terme, va restaurar el castell i va acabar l'esgl\xc3\xa9sia o b\xc3\xa9 en va bastir una de nova. El 1034 Guillem de Mediona va morir lluitant contra els sarra\xc3\xafns i l'any seg\xc3\xbcent l'esgl\xc3\xa9sia, amb funcions parroquials, va ser consagrada pel bisbe Oliba. La fortalesa va continuar sota l'alt domini de la mitra vigatana, per\xc3\xb2 hi tenia castlans, com ara la fam\xc3\xadlia Montbui, des del 1139. Posteriorment, els bisbes van infeudar el castell a la fam\xc3\xadlia vescomtal de Cardona, per\xc3\xb2 els castlans continuaven essent els Montbui._NEWLINE_Les relacions entre els bisbes de Vic, els Cardona i els Montbui no sempre van ser tranquil\xc2\xb7les. Per aquesta ra\xc3\xb3, el bisbe Berenguer de Gu\xc3\xa0rdia va vendre el domini directe del castell de Montbui al rei Jaume el Just, amb la promesa que no el separaria mai de la corona. Malgrat tot, l'any 1322 el rei va vendre el domini directe dels Cardona, juntament amb els castells d'Ocell\xc3\xb3, \xc3\x92dena i l'Espelt, que van formar el centre de la baronia d'\xc3\x92dena, encerclant la vila reial d'Igualada._NEWLINE_El 1399 el sometent d'Igualada va atacar el terme de Montbui, on s'havia refugiat gent que havia delinquit a la vila. En repres\xc3\xa0lia, el comte de Cardona va prohibir als seus vassalls que acudissin a comerciar a Igualada. Avan\xc3\xa7at el segle XV, els Cardona van vendre el terme als Montbui, que van esdevenir barons de Montbui. A mitjan s. XVI, la baronia passava als Lanuza, de la casa comtal de Plas\xc3\xa8ncia, i els seus successors van tenir el domini del lloc fins a l'extinci\xc3\xb3 dels senyorius al s. XIX._NEWLINE_L'any 1614 l'esgl\xc3\xa9sia del poble va ser erigida en parr\xc3\xb2quia, i Santa Maria va passar a ser-ne sufrag\xc3\xa0nia, fins que el 1828 es va convertir en santuari. Les guerres dels segles XIX i XX van malmetre l'edifici. El 1954 es va constituir el Patronat de la Tossa, que, amb la col\xc2\xb7laboraci\xc3\xb3 de la Diputaci\xc3\xb3 de Barcelona, va rehabilitar el santuari i el castell, on va arranjar una sala per a exposicions i actes diversos, i un petit museu.\n_START_SECTION_\nL'edifici\n_START_PARAGRAPH_\nLes restes d'aquest castell del s. X s'alcen, ben visibles, vora l'esgl\xc3\xa9sia, al cim de la Tossa, des d'on obtenim una magn\xc3\xadfica vista de tota la conca d'\xc3\x92dena i les muntanyes que l'envolten._NEWLINE_La planta de la fortalesa \xc3\xa9s rectangular, amb els angles arrodonits. Els murs tenen uns 2 m de gruix i han estat fets, en gran part, amb un aparell irregular, de petits blocs de pedra nom\xc3\xa9s desbastats, units amb un morter de cal\xc3\xa7. Es troben algunes filades d'opus spicatum, i a la part superior unes filades m\xc3\xa9s regulars, corresponents a una ampliaci\xc3\xb3 del s. XI._NEWLINE_L'interior del castell, modificat per les restauracions, s'organitza a partir d'una planta baixa, desdoblada en un rebedor i una sala que \xc3\xa9s coberta per una volta de mig punt, amb una obertura al centre. El nivell superior immediat queda tancat nom\xc3\xa9s per les parets, on podem observar uns forats que segurament devien encabir les bigues dels sostres de fusta. La porta d'entrada original_NEWLINE_es troba enlairada al nivell del primer pis, a manera de finestral. L'acc\xc3\xa9s actual es fa per una porta oberta a peu pla, i al costat hi ha una altra de petites dimensions. Aquestes portes, situades a l'est, i les finestres distribu\xc3\xafdes a cada fa\xc3\xa7ana acaben en un arc de mig punt."